**AIŠKINAMASIS RAŠTAS**

## PRIE SAVIVALDYBĖS TARYBOS SPRENDIMO

**DĖL PRITARIMO JUNGTINĖS VEIKLOS SUTARTIES PROJEKTUI**

**1. Sprendimo projekto esmė, tikslai ir uždaviniai.**

Šis sprendimo projektas yra teikiamas, siekiant gauti Klaipėdos miesto savivaldybės tarybos pritarimą jungtinės veiklos sutarčiai, kurios rezultatas – bus parengta Klaipėdos regiono turizmo ir žemės ūkio sektorių plėtros studija (toliau – Studija), apimanti sektorių specializacijos krypčių identifikavimą, jų konkurencingumo ir plėtros, koreliacijos su kitais regione esančiais ekonomikos sektoriais, proveržio galimybių analizę.

Poreikis tokios sutarties atsiradimui kilo dėl vykdomos nacionalinės regioninės politikos pertvarkos, kurioje akcentas skiriamas regioninei specializacijai, kuri šiandien nėra identifikuota Klaipėdos regione.

Studijai rengti jungtinės veiklos sutartimi Klaipėdos regiono savivaldybės (Klaipėdos miesto, Klaipėdos rajono, Kretingos rajono, Neringos, Palangos miesto, Skuodo rajono ir Šilutės rajono) aptaria finansavimo sąlygas, įgaliojimų suteikimo sąlygas.

Jungtinės veiklos sutartimi bendram tikslui pasiekti minėtosios savivaldybių administracijos suteiks visas reikiamas teises ir įgaliojimus asociacijai ,,Klaipėdos regionas“ kaip Vykdančiajam partneriui, tvarkančiam visus bendrus partnerių reikalus, kad galėtų būti atlikti šie susiję veiksmai:

* apjungtos visų sutarties šalių lėšos, skirtos Studijai parengti, kaip jungtinės veiklos sutartyje numatyti šalių įnašai, suteikiant disponavimo teisę Vykdančiajam partneriui;
* visų šalių interesais Vykdančiojo partnerio vardu sudaryti paslaugų teikimo sutartį su Studijos rengimo paslaugos teikėju, ją vykdyti ir kontroliuoti jos vykdymą.

Jungtinės veiklos sutartyje numatyta, jog sutartis įsigalioja tik tuo atveju, kai jos projektui yra pritarusios visų 7 savivaldybių tarybos.

**2. Projekto rengimo priežastys ir kuo remiantis parengtas sprendimo projektas.**

Atsižvelgiant į vykstamus nacionalinės regioninės politikos pokyčius, Klaipėdos regiono savivaldybės 2017 m. rugpjūčio 8 d. pasirašė rezoliuciją dėl Klaipėdos regiono specializacijos, kuria sutarė suvienyti pastangas ir veiksmus, siekiant identifikuoti Klaipėdos regiono ekonominę specializaciją bei įvertinti Klaipėdos regiono ekonominės plėtros potencialą ir iššūkius; konsoliduoti savivaldybių turimus žmogiškuosius ir finansinius resursus ir pasirengti regiono savivaldybių ekonominę – socialinę analizę, įvardijant kiekvienos savivaldybės stipriąsias ir silpnąsias puses, svarbiausias strategines kryptis ir jų plėtrą.

Klaipėdos regionas šiuo metu nėra suformavęs integralios regiono vizijos, aiškių plėtros krypčių, jų ateities perspektyvų bei siekiamo proveržio. Dabartiniai regionų strateginiai plėtros planai neatspindi ateities perspektyvų ir identifikuojamų regiono problemų, pvz.: investicijų pritraukimo, inovacijų, sumaniųjų specializacijų srityse, nesprendžia iš esmės demografinių problemų, talentų pritraukimo į regionus, regiono įvaizdžio formavimo klausimų, nėra formuojamos integruotos regioninės ekonominės – socialinės, inovatyvios koncepcijos, kurios leistų užtikrinti kryptingą, darnią ir konkurencingą regiono plėtrą, spręstų aktualias regiono problemas (kurios yra identifikuotos nacionaliniuose, tarptautiniuose dokumentuose), tiek nacionaliniu, tiek tarptautiniu lygiu, taip pat didintų tiesiogines užsienio investicijas regionuose.

Asociacijos „Klaipėdos regionas“ steigėjos – Klaipėdos miesto, Klaipėdos rajono, Kretingos rajono, Neringos, Palangos miesto, Skuodo rajono ir Šilutės rajono savivaldybės, 2017 m. spalio 16 d. visuotiniame narių susirinkime pritarė Studijos tikslingumui ir finansavimo modeliui.

Visos savivaldybės planuoja lėšas šiam projektui įgyvendinti 2018 m. biudžetuose.

Sprendimo projektas parengtas vadovaujantis Vietos savivaldos įstatymu, Civilinio kodekso nuostatomis, rengiant sprendimo projektą atsižvelgta į 2017 m. spalio 16 d. visuotinio narių susirinkimo protokolo nutarimus.

 **3. Kokių rezultatų laukiama.**

Patvirtinus šią jungtinės veiklos sutartį visoms 7 Klaipėdos regiono savivaldybėms, pasirašyta jungtinės veiklos sutartis įsigalios ir joje aptartomis sąlygomis bus parengta Klaipėdos regiono turizmo ir žemės ūkio sektorių plėtros studija, kurioje išsamiai bus pateikiamas Klaipėdos regiono savivaldybių turimų resursų ir potencialo apjungimo ir plėtros modelis. Bus nustatyta Klaipėdos regiono turizmo ir žemės ūkio sektorių plėtros vizija, prioritetai ir vystymosi scenarijus artimam laikotarpiui (iki 2020 m.) ir strateginei plėtrai (iki 2030 m.);

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Preliminarus Klaipėdos miesto savivaldybės įnašas pagal jungtinės veiklos sutartį yra 40 890eurų. Bendra planuojama paslaugos pirkimo vertė yra 100 tūkst. eurų. Lėšos projektui įgyvendinti planuojamos 2018 m. biudžete Smulkiojo ir vidutinio verslo plėtros programoje Nr. 04. Visų regiono asociacijai priklausančių savivaldybių finansinis prisidėjimas yra skirstomas į fiksuotą suma, kuri sudaro 20 proc. bendros sumos, bei kintamą sumą, kuri sudaro 80 proc. nuo bendros planuojamos sumos ir kuri apskaičiuojama pagal 2017 m. liepos 1 d. Registrų centro duomenis dėl gyvenančių gyventojų skaičiaus regione ir kiekvienoje savivaldybėje.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – įvykdžius visus įsipareigojimus pagal jungtinės veiklos sutartį bus įsigytos Klaipėdos regiono turizmo ir žemės ūkio sektorių plėtros studijosparengimo paslaugos.

Bus sukurtos prielaidos subalansuotai ir kryptingai Klaipėdos regiono ekonominei plėtrai, identifikuojant ir pagrindžiant turizmo ir žemės ūkio sektorių specializacijos kryptis. Nacionalinėje regioninėje politikoje bus galima identifikuoti Klaipėdos regiono specializaciją bei formuluoti reikalingas priemones ir veiksmus tiek tarptautiniu, tiek nacionaliniu bei vietos lygmeniu.

Neigiamos pasekmės – nenumatoma.

PRIDEDAMA.

1. 2017-08-08 rezoliucijos kopija, 2 lapai.
2. 2017-10-16 Visuotinio narių susirinkimo protokolo Nr. 5 kopija, 4 lapai.

|  |  |  |
| --- | --- | --- |
| Tarptautinių ryšių, verslo plėtros ir turizmo skyriaus vedėja |  | Jurgita Činauskaitė- Cetiner |